Iktatószám: HIV/10053-1/2018.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2018. november 29-ei rendes nyilvános ülésére**

**Tárgy:** Az Önkormányzat 2019. évi adópolitikája, a helyi adókról szóló 4/2010. (II. 10.) önkormányzati rendelet felülvizsgálata

**Az előterjesztő:** Papp Gábor polgármester

**Készítette:**  Fábiánné Hoffman Márta hatósági osztályvezető

Dr. Vértesaljainé Halami Katalin gépjárműadó és behajtási ügyintéző

Pángerné Toplak Éva idegenforgalmi adóügyintéző

Szörényi László építményadó ügyintéző

Szűrösné Németh Hajnalka iparűzési adó ügyintéző

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzat Képviselő-testülete a 296/2017. (XI. 30.) önkormányzati határozattal döntött a Képviselő-testület 2018. évi munkatervéről, amely november hónapra irányozta elő a helyi adókról szóló 4/2010. (II. 10.) – a továbbiakban: Ör. - önkormányzati rendelet felülvizsgálatát.

Az Ör. felülvizsgálatát és az önkormányzat 2019. évi adópolitikájának meghatározását a jelenleg a városban folyó beruházások folytán a vállalkozói oldalról felmerülő adómérték csökkentési igények is aktuálissá teszik.

A helyi adóztatás lehetősége a legmagasabb szintű jogforrásból az Alaptörvényből fakad, amely értelmében az adórendszerben működni kell olyan adóknak, melyeket az önkormányzat – törvényi keretek között – bevezethet és az adó mértékét is meghatározhatja.

A helyi adókról szóló 1990. évi C. törvény (a továbbiakban: Helyi adó tv.) alapján a képviselő-testület vagyoni típusú adókat (építményadó, telekadó) kommunális jellegű adókat (magánszemély kommunális adója, idegenforgalmi adó) helyi iparűzési adót, valamint települési adót vezethet be.

Hévíz Város Képviselő-testülete a település illetékességi területén rendelettel az alábbi helyi adókat működteti:

* helyi iparűzési adó (1991. 01. 01. hatállyal),
* idegenforgalmi adó (1991.01. 01. hatállyal),
* építményadó (1992. 07.01. hatállyal- hasznos alapterület alapú - ).
* építményadón belül (2018.01.01. hatállyal) reklámhordozók.

Hévíz Város Képviselő-testülete az alábbi adók vonatkozásában nem élt adó bevezetési jogával:

* telekadó,
* magánszemély kommunális adója,
* települési adó.

A helyi adók a települési önkormányzatok helyi közszolgáltatási feladatainak ellátásához szükséges források biztosításának eszközei, a helyi adókból befolyó összegek az önkormányzat saját bevételeinek jelentős hányadát képezik. Az önkormányzati források biztosítása érdekében egyes központi adók kezelése szintén az önkormányzati adóhatóság feladatkörébe tartozik. Ez a gépjárműadó, a termőföld bérbeadásából származó jövedelem adója, a talajterhelési díj. Ezeknél az adófajtáknál a települési önkormányzatnak nincs szabályozási jogköre – a talajterhelési díj kivételével – helyi rendeleti kedvezmények, mentességek biztosítására nincs mód.

A helyi adópolitika a törvényi előírásoknak megfelelő, ugyanakkor helyi sajátosságokat is figyelembe vevő kialakítása a Képviselő-testület feladata. Jelen előterjesztés célja, hogy a Képviselő-testület számára összegzést adjon az önkormányzati adózás rendszeréről, tapasztalatairól, valamint az adóbevételek adónemenkénti alakulásáról.

A helyi adók bevezetésekor és annak mértékének megállapításakor az Önkormányzat mindenkori Képviselő-testülete körültekintéssel, a város érdekeit szem előtt tartva, de az adózók anyagi teherbíró képességére is tekintettel állapította meg az egyes adónemek mértékét, ezáltal településünk várható saját bevételeit.

A 2019. évi adókoncepció készítésekor a jelenleg hatályos rendeleti szabályozás szerint a már bevezetett építményadó, helyi iparűzési adó felülvizsgálatában (adómentességek szűkítése, adómérték emelése), valamint új adónem bevezetésében gondolkozhat az önkormányzat. Az idegenforgalmi adó emelése 2018. szeptember hónapban megtörtént, ezen adónál az önkormányzat adópolitikája világos, törekszik a legmagasabb adómérték megállapítására.

**A jövő évi adópolitika sarkalatos pontja, hogy kívánja-e a Tisztelt Képviselő-testület az adóterheket módosítani, a lakosságra terhelni, illetve a város folyamatban lévő beruházásai miatt a helyi iparűzési adó mértékét csökkenteni.**

Fontos jogszabályi előírás, hogy Magyarország gazdasági stabilitásáról szóló 2011. évi CXCIV. törvény 32. §-a rögzíti az adójogszabályok elfogadásával kapcsolatos időbeli korlátokat. Ennek alapján fizetési kötelezettséget megállapító jogszabály kihirdetése és hatálybalépése között legalább 30 napnak el kell telnie. Tehát fizetési kötelezettség növekedését eredményező adórendeletet, ha azt 2019. január 1-től kívánjuk hatályba léptetni, 2018. december 1-jén ki kell hirdetni.

Elmondhatjuk, hogy az önkormányzat által bevezetett helyi adóbevételek elsősorban a vállalkozói szférát érintik – ide nem értve az idegenforgalmi adó alanyát -, hiszen például az építményadó tekintetében a vállalkozások az Ör. alapján nem jogosultak adókedvezményre.

Ez önmagában is azt indokolja, hogy további adóterhekkel elsősorban a lakosságot - azon belül is az ingatlanvagyonnal rendelkező személyeket - lehet terhelni.

A helyi adók kivetéses adók, az adózóknak előbb adóbevallást kell benyújtania és az adóhatóságnak ezt követően van lehetősége adó megállapítására, tehát esetlegesen új helyi adónem bevezetésekor (magánszemély kommunális adója, települési adó, építményadó módosítás esetén) új bevallást szükséges benyújtani, amely lebonyolítása egy hosszabb felkészülési és feldolgozási folyamatot vesz igénybe.

Fontos szempont még, hogy egy adómódosítás esetén az adható adómentességek, a szociális szempontokat nem a helyi adórendszeren belül javasolt biztosítani, hiszen azok nehézkessé teszik a rendelet végrehajtást és nagyobb dolgozói létszámot igényel azok vizsgálata és feldolgozása.

**Adóbevételeink alakulása a III. negyedévi zárás alapján:**

|  |  |  |  |
| --- | --- | --- | --- |
| III. negyedévi zárás |  |  |  |
| **adónem** | **2017.évi** | **2018. évi** | **az adóbevételek alakulása az**  **előző év szeptember 30. nap-**  **jához viszonyítva** |
| **Építményadó** | 239 847 881 Ft | 251 484 714 Ft | nőtt: 11 636 833 Ft |
| **Idegenforgalmi adó** | 439 053 071 Ft | 451 153 013 Ft | nőtt: 12 099 942 Ft |
| **Iparűzési adó** | 381 235 798 Ft | 437 151 051 Ft | nőtt: 55 915 253 Ft |
| **Gépjárműadó** | 47 931 450 Ft | 41 479 035 Ft | csökkent: 6 452 415 Ft |
| **Késedelmi pótlék** | 3 266 323 Ft | 171 183 Ft | csökkent: 3 095 140 Ft |
| **Bírság és végrehajtási költség** | 1 333 382 Ft | 739 312 Ft | csökkent: 594 070 Ft |

Az Önkormányzat közhatalmi bevételeinek teljesítését részletesen bemutatja a fenti táblázat, miszerint a helyi adók bevételi aránya kiegyensúlyozott növekedést mutat a 2017. hasonló időszakához képest.

Az adóbevételek alakulása lényeges szerepet játszik az önkormányzat költségvetésének stabilitásában, kiszámíthatóságában, egy esetleges adómérték csökkentés esetén a bevételkiesés mértéke vonatkozásában új bevételi forrás megjelölését igényli.

**I. Helyi iparűzési adó**

Az önkormányzat illetékességi területén állandó, vagy ideiglenes jelleggel végzett vállalkozási (iparűzési) tevékenység adóköteles.

A Helyi adó tv. szabályozza az az iparűzési adó maximális mértéket, mely állandó jelleggel végzett tevékenység esetén maximum 2%, ideiglenes jelleggel végzett iparűzési tevékenység esetén pedig naptári naponként legfeljebb 5000 Ft.

**Önkormányzatok által nyújtható adómentességek, adókedvezmények**

2003. január 1-jétől az önkormányzatok csak olyan feltételekkel nyújthatnak kedvezményt az iparűzési adóban, ha azt a helyi adótörvény, vagy más törvény kifejezetten lehetővé teszi.

A Helyi adó tv. 6. § *e)* bekezdése felhatalmazza az önkormányzatokat, hogy a Helyi adó törvény és az Adózás rendjéről szóló törvény keretei között az adózás részletes szabályait meghatározzák.

A Helyi adó tv. rendelkezik továbbá olyan mentességekről és kedvezményekről is, melyek esetében az önkormányzatnak nincsen döntési hatásköre.

Helyi adó tv. 39/C. § (1) Az önkormányzat rendeletében a (2)-(3) bekezdésben foglaltak alapján jogosult adómentességet, adókedvezményt megállapítani a vállalkozó számára.

(2) Az adómentesség, adókedvezmény **csak azt a vállalkozót illetheti meg,** akinek/amelynek a 39. § (1) bekezdése, illetőleg a 39/A § vagy 39/B § alapján számított (vállalkozási szintű) adóalapja nem haladja meg a 2,5 millió Ft-ot. Az önkormányzat az adómentességre, adókedvezményre való jogosultság szempontjából 2,5 millió Ft-nál **alacsonyabb** adóalapösszeget is meghatározat.

(3) Az adómentesség, adókedvezmény terjedelmének, mértékének valamennyi – a (2) bekezdésben foglaltaknak megfelelő – vállalkozó számára azonosnak kell lennie.

(4) Az (1)-(3) bekezdésben foglaltaktól eltérően az önkormányzat rendeltében jogosult a háziorvos, védőnő vállalkozó számára mentességet, kedvezményt megállapítani, feltéve, ha annak vállalkozási szintű iparűzési adóalapja az adóévben a 20 millió forintot nem haladja meg. Az adómentességnek, adókedvezménynek valamennyi háziorvos, védőnő vállalkozó számára azonosnak kell lennie.

**A helyi iparűzési adót csökkentő tételek**

Az állandó jelleggel végzett iparűzési tevékenység esetén az adó alapja a vállalkozási szintű nettó árbevétel, amelyet a törvényben meghatározott szabályozott tételek csökkentenek (anyagköltség, közvetített szolgáltatások értéke, eladott áruk beszerzési értéke, alapkutatás, alkalmazott kutatás, kísérleti fejlesztés adóévben elszámolt közvetlen költsége).

Hévíz város illetékességi területén az adó mértéke a törvény szerinti maximumban, az állandó jelleggel végzett iparűzési tevékenység esetén az adó mértéke az adóalap 2 %-a. Az ideiglenes jelleggel végzett iparűzési tevékenység esetén az adó mértéke naptári naponként 3000,- Ft. Azon vállalkozó, akinek a számított (vállalkozási szintű) adóalapja nem haladja meg a 2,5 millió Ft-ot 25 %-os adókedvezményre jogosult. Adómentesség illeti meg azt a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

Az iparűzési adó az önkormányzat második legnagyobb adóbevétele az adó mértékének csökkentése nem indokolt, megjegyzem annak mértékét a környező Önkormányzatok is a maximumban állapították meg.

**II. Építményadó**

Az Ör. 2. § alapján az önkormányzat illetékességi területén lévő építmények közül a lakás és a nem lakás céljára szolgáló épület, épületrész (a továbbiakban együtt: építmény) adóköteles.

# Az önkormányzat illetékességi területén található ingatlanokról rendelkezésünkre álló adatokban pontatlanság van, melyet a korábbi években részben az ONKADO rendszer hiányosságai, részben a bevallások és azok feldolgozásának pontatlansága, valamint a Földhivatal által vezetett ingatlan-nyilvántartás és a helyi címnyilvántartás közötti különbségek okoznak. Az eltérések javítása a jelenleg használt ASP rendszerben folyamatosan történik.

A problémára részben megoldást jelent az adózás rendjéről szóló 2017. évi CL. törvény (továbbiakban: Art.) 83. § (2) bekezdése által meghatározott adatszolgáltatás. Az adatszolgáltatás a feltételek teljesülése esetén évente egy alkalommal ingyenes. A nyilvántartás elektronikusan feldolgozható formában (txt.) tartalmazza az önkormányzati adóhatóság illetékességi területén található, valamennyi ingatlannak a megkeresés szerinti év január 1-jén hatályos adatait. Az említett nyilvántartást 2018. évben a Földhivataltól megkaptuk.

*Az építményadó alapja az Ör. 3. §-a szerint a Helyi adó tv. 15. § a) pontjában foglaltaknak megfelelően került meghatározásra, vagyis az építmény m2-ben számított hasznos alapterülete.*

Az építményadó mértéke az Ör. 4. §-a az alábbiak szerint határozza meg:

*a) szállásépület, szálláshely esetén 1 000 forint/m2/év;*

*b) kereskedelmi egység, iroda, szolgáltató tevékenység végzésre szolgáló építmény esetén, ide nem értve az a) pont hatálya alá tartozó építményeket, 800 forint/m2/év;*

*c) lakás, lakóépület, a lakáshoz, üdülőhöz tartozó gépjárműtároló és minden más az a) és b) pont hatálya alá nem tartozó építmény esetén 600 forint/m2/év.*

A Pénzügyminisztérium Jövedelemadók és Járulékok Főosztály PM/11607/2018 számú tájékoztatója alapján a 2019. évre alkalmazható építményadó maximum **1.898,40 Ft/m2**.

A táblázat az adónyilvántartás alapján az adómértékek szerint megkülönböztetett építményeket mutatja.

|  |  |
| --- | --- |
| **Építmény besorolása** | **db** |
| Lakás + Üdülő + Egyéb nem lakás (600,- Ft/m2/év) | 6 020 |
| Kereskedelmi egység (800,- Ft/m2/év) | 515 |
| Szállásépület (1.000,- Ft/m2/év) | 49 |
| **Besorolt összesen:** | **6 584** |

Az építmények területe:

|  |  |
| --- | --- |
| **Összes hrsz. (db)** | **Összes terület (m2)** |
| 6 584 | 447 954,19 |
| **Egyedi hrsz. (db)** | **Egyedi összes terület (m2)** |
| **4 268** | **288 971,55** |

Az összes hrsz. és az egyedi hrsz. közti különbözet abból adódik, hogy az ingatlanok egy részénél a tulajdonjog, esetleg vagyoni értékű jog megoszlik a tulajdonostársak, illetve a vagyoni értékű jog jogosultjai között.

Az Ör. 5. § (1) bekezdés alapján az önkormányzat 100%-os adókedvezményt biztosít azon lakás, és a lakáshoz tartozó rendeltetésszerűen használt gépjárműtároló tulajdonosai részére - tulajdonuk arányában -, akik tárgy év január 1. napján az adott ingatlanban lakóhellyel tartózkodnak.

Az Ör. azonban nem szabályozza részletesen azon épületrészek építményadó kötelezettségét, melyek nem kizárólag az életvitelszerű lakhatás célját szolgálják.

A Helyi adó tv. 6. §-a kimondja, hogy az önkormányzat adómegállapítási joga arra terjed ki, hogy:

*a)* a MÁSODIK RÉSZBEN meghatározott adókat vagy ezek valamelyikét bevezesse, a már bevezetett adót hatályon kívül helyezze, illetőleg módosítsa, azonban az évközi módosítás naptári éven belül nem súlyosbíthatja az adóalanyok adóterheit,

*b)* az adó bevezetésének időpontját és időtartamát (határozott vagy határozatlan időre) meghatározza,

*c)* az adó mértékét a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez igazodóan - az e törvényben meghatározott felső határokra, illetőleg a 16. § *a)* pontjában, a 22. § *a)* pontjában, a 26. §-ában, a 33. §-ának *a)* pontjában meghatározott felső határoknak 2005. évre a KSH által 2003. évre vonatkozóan közzétett fogyasztói árszínvonal-változással, 2006. évtől pedig a 2003. évre és az adóévet megelőző második évig eltelt évek fogyasztói árszínvonal változásai szorzatával növelt összegére (a felső határ és a felső határ növelt összege együtt: adómaximum) figyelemmel - megállapítsa,

*d)* az e törvény második részében meghatározott mentességeket, kedvezményeket további mentességekkel, kedvezményekkel, így különösen a lakások esetében a lakásban lakóhellyel rendelkező eltartottak számától, a lakáson fennálló, hitelintézet által lakásvásárlásra, lakásépítésre nyújtott hitel biztosítékául szolgáló jelzálogjog fennállásától, a lakásban lakóhellyel rendelkezők jövedelmétől függő mentességekkel, kedvezményekkel kibővítse.

Az ingatlan tulajdonosok téves jogszabály értelmezése is hozzájárul a kintlévőség kialakulásához, mert az évközben történt értékesítéseknél nem veszik figyelembe, hogy a törvény rendelkezéseinek megfelelően az építményadó az aktuális év január 1. napján fennálló állapot szerint kerül kivetésre, és ezért nem fizetik be a kivetett adót. Több esetben előfordul, hogy az ingatlan tulajdonos elhalálozik, és az örökösök sem a Földhivatalnál, sem az önkormányzati adóhatóságnál nem jelentik be a tulajdonos változást, így a nyilvántartásban továbbra is az elhunyt nevén van a tartozás nyilvántartva. Néhány esetben az elhunyt nevén fizetik tovább az építményadót, ami a nyilvántartásban adathibához vezet.

Megítélésünk szerint az építményadó mértékének emelése jelenleg nem indokolt. Az adózók a 2016. évtől hatályos építményadó mértékeket elfogadták, az adót ennek megfelelően többségében határidőre megfizetik. Az emeléssel kapcsolatban átvizsgáltuk, elemeztük, értékeltük az építményadó, mint vagyoni típusú adó hatálya alá tartozó egyes építmények adóztatásának lehetőségét, az adó mértékének emelését, átrendezését, az esetleges mentességek, kedvezmények lehetőségét.

Az éppen aktuális beruházások miatt az adómérték csökkentése sem indokolt, mert méltánytalan lenne a beruházásokkal nem érintett területek ingatlan tulajdonosaival szemben. A beruházások (pl. Széchenyi u. felújítása) a környező ingatlanok értékét növelik. Jelenleg lehetséges, hogy bevétel kiesést okoz, viszont a későbbiekben az ingatlanok érték növekedéséből adódóan a kiesés behozható (bérleti díjak emelése, ingatlan értékesítése, stb.). A település központi részén lévő kereskedelmi, illetve szállás épületek túlnyomó többsége bérleti szerződés alapján üzemel. Az adófizetési kötelezettség viszont nem a bérlőt, hanem az ingatlan tulajdonosát, vagyoni értékű jog esetén annak jogosultját terheli. Az adó bármilyen módon történő csökkentése tehát nem fejt ki hatást a bérlőkre vonatkozóan.

A város a lakások, lakóépületek jelenlegi adóztatásának szabályrendszerével az életvitelszerű ott lakást, a lakhatás biztonságát, a szociális célú lakhatás feltételének biztosítását nyújtja, amelynek módosítását nem javasoljuk. Azonban el kell gondolkozni azon, hogy a bevételek növelése érdekében az építmények üzleti célra használt épületrészeinek (magánszálláshely, üzlet, műhely, stb.) felülvizsgálatát belátható időn belül el kell végezni! A rendelet átdolgozását a törvényi előírásokhoz minél jobban közelítő fokozottabb jogkövetés is indokolja.

Az önkormányzat a törvény szabálya szerint élhet azzal a lehetőséggel, hogy egyes adótárgyakhoz eltérő adómértéket állapít meg. Az adó mértékének megállapítása során figyelemmel kell lenni a helyi sajátosságokra és az adóalanyok teherviselő képességére.

A Helyi adó tv. 6. § *c)* pontja nem zárja ki, hogy az egyes adóalanyok teherviselő képességéhez igazodóan kerüljön az adómérték megállapításra.

**III. Idegenforgalmi adó**

Idegenforgalmi adókötelezettség terheli azt a magánszemélyt aki nem állandó lakosként az önkormányzat illetékességi területén legalább egy vendégéjszakát eltölt.

Az idegenforgalmi adót nem a helyi lakosok fizetik meg, ezért 2019. évi adópolitikánk részeként az adó összegét 500 forintról 515 forint/fő/vendégéjszakára emeltük 2019. január 1. napjától. A törvényi maximum 2019. évben 517,7 Ft lehet, azonban az adó megállapítása során figyelembe kell venni, hogy a Helyi adó tv. értelmében „felfelé kerekítésre” nincs lehetőség. Az emelésről született döntést megalapozza az a tény is, hogy idegenforgalmi adóbevételünk az első háromnegyedévi adatok alapján nem csökkent az előző év hasonló időszakához képest sem összességében, sem a Széchenyi utcán folyó építkezés környékén.

Az alábbi táblázat két a Széchenyi utcán található, egy kereskedelmi és egy egyéb szálláshely idegenforgalmi adó befizetéséből befolyt összbevételét tartalmazza, mindkét évben az év első tíz hónapját összesítve:

|  |  |  |
| --- | --- | --- |
| Bevétel alakulása ezer Ft-ban: | |  |
|  |  |  |
|  | 2017. | 2018. |
| Kereskedelmi szálláshely | 28 098 | 28 349 |
| Egyéb szálláshely | 509 | 596 |

**IV. Fizetési könnyítéses eljárások**

Fizetési kedvezményt az Art. 198. § (1) bekezdése alapján „*fizetési halasztás és részletfizetés (a továbbiakban együtt: fizetési könnyítés) az adózó és az adó megfizetésére kötelezett személy kérelmére az adóhatóságnál nyilvántartott adóra engedélyezhető. A fizetési könnyítés abban az esetben engedélyezhető, ha a fizetési nehézség*

*a) a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható, továbbá*

*b) átmeneti jellegű, tehát az adó későbbi megfizetése valószínűsíthető.*”

Adóhatóságomhoz ez évben három gazdasági társaság - *székhely/telephely: Hévíz, Széchenyi utca* - nyújtott be méltányossági kérelmet, melyből az:

1. - gazdasági társaság 2018. II. félévi építményadó kötelezettségének megfizetést két havi, egyenlő részletben kérte, hivatkozva: a Széchenyi utcában elhúzódó közmű rekonstrukció miatt, mivel árbevételük jelentősen elmarad a tervezettől, ami komoly finanszírozási gondot okoz cégüknek.
2. – gazdasági társaság a 2018. évre előírt (*195.500,- Ft*) iparűzési adó teljes elengedését kérte.

Megjegyzés: 2017. év közben kezdte Hévízen a tevékenységét. Adótartozása a 2018. szeptember 15-ig fizetendő előleg összege.

1. – gazdasági társaság a 2018. szeptember 17. napjáig esedékes (*87.269,- Ft*), valamint május 31. napjáig meg nem fizetett (*6.400,- Ft*) iparűzési adó elengedését kérte.

Megjegyzés: a Kft. szintén 2017. évben kezdte Hévízen tevékenységét. Iparűzési adó mértékének 30%-ra való csökkentését kérte, hivatkozva: Széchenyi utcában nagy zajjal, porral és közlekedési elterelésekkel, út és járdabontásokkal járó építési tevékenységre, valamint drasztikusan csökkenő bevételre.

A méltányossági eljárás lefolytatásához a kérelmezőnek csatolni kell az (előző) évi beszámolóját, mérlegét, valamint az I. félévi mérlegét, illetve olyan egyéb dokumentumait, amely a fizetési nehézség fennállását, illetve az adó későbbi megfizetését valószínűsítheti.

A dokumentumok csatolására hiánypótlásra szólítottuk fel a gazdasági társaságokat, melynek pótlása még folyamatban van.

Adózóknak előlegmódosításra lett volna lehetőségük a fizetési határidő előtt (*március 15. - szeptember 15*.) mely jogvesztő, azonban illetékmentes, a méltányossági eljárás illetékköteles, melynek összege 10.000,- Ft.

**V. Összegzés:**

**A helyi adópolitikánk alapvető célja, hogy a helyi adók az önkormányzat folyamatos, reális és előre tervezhető költségvetési bevételi forrást jelentsenek, ugyanakkor az adózói kört illetően méltányos, igazságos, kiszámítható és a lakosság teherviselési képességéhez igazodó legyen.**

A Képviselő-testület a bevezetett helyi adók mértékét – az iparűzési adó kivételével – folyamatosan felülvizsgálta, az építményadó mértéke 2016. január 1. napjától módosult, a reklámhordozók adómértéke a törvényi maximumban került 2018. január 1. napi hatálybalépéssel megállapítva, az idegenforgalmi adó mértéke 2019. január 1. napjától változik 515 Ft/személyenként/éjszakánként összegre. Megítélésünk szerint a megállapított adómértékek reálisan kerültek megállapításra az adóalanyok teherviselő képességéhez igazodnak.

Az előterjesztésben már utalás történt arra, hogy elsősorban az építményadó átszabása lenne indokolt, amelyet több fordulóban és több rendelet-tervezet bemutatásával, adatokkal, számításokkal alátámasztva indokolt az Képviselő-testületnek elfogadnia. Amennyiben ilyen jellegű változásról dönt a Tisztelt Képviselő-testület, úgy az egy hosszabb előkészítési folyamatot igényel, arra az adóigazgatási dolgozóknak fel kell készülni, mivel az ingatlantulajdonosoknak új adóbevallást kell benyújtani.

A telekadó és települési adó bevezetését továbbra sem tartjuk indokoltnak, a beépítetlen területek alacsony száma miatt, továbbá nem kívánjuk kifejezetten arra ösztönözni a telektulajdonosokat, hogy a telekadó miatt mielőbb kerüljenek az ingatlanjaik beépítésre, települési adó tekintetében nem tartjuk célszerűnek a megadóztatott tárgyak növelését, kibővítését.

##### Magánszemély kommunális adója szintén nem került településünkön bevezetésre. A Helyi adó tv. szerint kommunális adókötelezettség terheli a 12. §-ban, valamint a 18. §-ban meghatározott magánszemélyt, továbbá azt a magánszemélyt is, aki az önkormányzat illetékességi területén nem magánszemély tulajdonában álló lakás bérleti jogával rendelkezik. Amennyiben a lakásbérleti jogviszony alanyai bérlőtársak, akkor valamennyi bérlőtárs által írásban megkötött és az adóhatósághoz benyújtott megállapodásban megjelölt magánszemély tekintendő az adó alanyának. Ilyen megállapodás hiányában a bérlőtársak egyenlő arányban adóalanyok.

##### A magánszemélyek kommunális adójának törvényi adómaximuma 2019. évre 29.340,3 Ft/adótárgy.

Tekintettel arra, hogy ebben az adónemben is az adó alanya az, aki a naptári év első napján az építmény tulajdonosa, nem lenne célszerű döntés, hogy egy másik adónemben ugyan ezen adóalanyi kör tulajdonában lévő adótárgyát ismét bevonni az adóztatásba. Indokoltnak tartjuk egy vagyontárgy esetén inkább az építményadó vonatkozásában a rendeletváltoztatást.

Megjegyzem azonban, hogy a magánszemélyek kommunális adója egy település esetén az általános közteherviselés elvét valósítja meg, amellyel a legtöbb - akár építményadót bevezető -önkormányzat is élt.

**Tisztelt Képviselő-testületet!**

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

Hévíz Város Önkormányzat Képviselő-testülete az önkormányzat 2019. évi adópolitikája, a helyi adókról szóló 4/2010. (II. 10.) önkormányzati rendelet felülvizsgálata beszámolót elfogadja, a Képviselő-testület a rendelet módosításra 2019. adóév vonatkozásában nem tesz javaslatot.

Felelős: dr. Tüske Róbert jegyző

Határidő: azonnal

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **hatósági osztályvezető** |  |  |
| **Dr. Vértesaljainé Halami Katalin** | **gépjárműadó és behajtási ügyintéző** |  |  |
| **Pángerné Toplak Éva** | **idegenforgalmi adóügyintéző** |  |  |
| **Szörényi László** | **adóügyi és építményadó ügyintéző** |  |  |
| **Szűrösné Németh Hajnalka** | **adóellenőr** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
|  |  |  |  |
|  |  |  |  |